Kudus, reg vir finaal - Sports - Erongo
Sunday, November 28th, 2021 12:17:05
Frans Beukes; Sparta; "Die manne is slaggereed om hulle beste te gee."
Kudus II in aksie gedurende hul laaste tuiswedstryd teen Unam II. Foto Leandrea Louw
Die kus rugbyspan Kudus II gaan in die finaal van die reserwe liga van die Namibië Rugby Unie teen Western Suburbs II speel.
Die span is glo reg om hul beste op die veld te gee teen Western Suburbs II. Na 'n droogte van meer as agt jaar, wil Kudus II se spelers bitter graag die beker huis toe bring vir Chandler Plato en James de Koker. Albei was betrokke by die Kudus klub en het hul lewens aan Covid-19 verloor.
Die span sê hoewel Western Suburbs II as oorweldigende gunsteling op die veld gaan uitgedraf, is die Kudubulle gereed om die beker Narraville toe te bring. 'n Finaal is egter 'n perd van 'n ander kleur en Western Suburbs II sal op hul hoede moet wees om die Kudus te stuit.
FNB Kudus II het ná 'n klipharde 80 minute se gesweet op die veld, die knoop teen Unam II met 16 – 15 deurgehaak om na die finaal deur te dring.
Beserings het egter hul tol geëis na die klipharde stryd en 'n paar noodgedwonge veranderinge moes aangebring word.
Alhoewel die finaal 'n stryd tussen Dawid en Goliath gaan wees, kan Kudus II wel met slim taktiese spel as die wenner uit die stryd tree. Daar bestaan geen twyfel dat 'n opdraende stryd vir Kudus voorlangs wag nie, met Unam wat oor 'n massiewe pak beskik en sonder twyfel hul stempel sal wil afdruk.
Die Kuduspan het egter in die laaste paar wedstryde gewys dat hulle hul man voorlangs kan staan. Die strydros Cassio Schoombe het onlangs 'n goeie wedstryd beleef en sal as baljagter weer dieseldfe vertoning en selfs beter moet opsit. Na afleiding van hoe die oefeninge verloop het, gaan Sidney Halupe Makiti moontlik vir Lorenco Calaca vervang in die voorry, wat later as impakspeler sal opkom. Een speler wat sonder twyfel vroeër sy verskyning sal moet maak, is Alie Zuim. Alhoewel hy nie een van die swaarste spelers is nie, is hy orals op die veld en pla hy opponente met sy teenwoordigheid.
Agterlangs is Kudus aan die jong kant maar met slim spel kan hulle hul opponenete uitoorlê. Skrumskakel , Llwellyn Koopman, het verlede naweek 'n sukkelvertoning gelewer en daar word verwag dat hy die soort spel sal opdis soos hy gedoen het in vorige wedstryde. "Een ding is seker. So staan-staan soos die agterlyn in hulle laaste wedstryd gespeel het, kan hul nie weer bekostig om te doen nie," het Allister Carolissen van Kudus laat hoor.
Daar sal weer eens swaar op die skopskoen van Ulriaro Lawrence staat gemaak word. Tot dusver is die name van die spanlede wat sal opdraf nog nie aangekondig nie.
Die afrigter van Kudus, Herman Grobler het gese dat daar deeglik vorbereiding vir die wedstryd geterf is. "Daar is niks meer wat ons kan doen nie. Al die voorbereiding wat ons deur die jaar getref het moet nou op die eendag in die finaal na vore kom. Die manne is egter reg." Grobler het bygevoeg dat 'n finaal maar gewoontlik n moeilike ding is. "Dinge kan vir of teen jou gaan. Ek glo egter dat ons met n wen sal weg stap. In die verlede het 'n klomp klein foute ons duur te staan gekom. Fiksheid het ook n groot rol gespeel. Ons staan nou egter 'n sterker en beter kans om vir hulle te wen."
Hy het die spelers aangemoedig om alles te gee wat hulle het vir die wedstryd teen Uman II. "Ons het tot so vêr gekom en nou om te wil draai gaan nie werk nie. Ons moet die streek trots maak. Dit is 'n groot een en ook die laaste wedstryd vir die jaar. Almal moet net alles gee en gaan speel met alles wat hulle het vir die span. Ons moet nie met enige verwyte van die veld afstap nie."
Grobler het ook vir Sparta geluk gewens met hulle 32-25 eindstryd sege teen Unam III. "Dit sal 'n uitsonderlik prestasie wees om twee van die drie liga bekers wat beskikbaar na die kus te bring."
• Namibia Media Events sal albei eindstryde môre regstreeks vanaf Hage Geingob uitsaai (afskoptye 13:45 en 16:30).